b'\n_START_ARTICLE_\nAhvenanmaan maakunta\n_START_SECTION_\nNimen etymologia\n_START_PARAGRAPH_\nRuotsin sana \xc3\xa5 tarkoittaa yksin\xc3\xa4\xc3\xa4n pient\xc3\xa4 jokea, mutta Ahvenanmaan ruotsinkielisen nimen \xc3\x85land alkuosan arvellaan olevan muuta alkuper\xc3\xa4\xc3\xa4, sill\xc3\xa4 Ahvenanmaalla ei juuri ole jokia. Lars Huld\xc3\xa9nin esitt\xc3\xa4m\xc3\xa4n teorian mukaan \xc3\x85land-nimen alkuosa on muunnos muinaispohjoismaisesta sanasta \xe2\x80\x9dahva\xe2\x80\x9d, joka on sama sana kuin latinan aqua (vesi). Toisaalta h\xc3\xa4n pit\xc3\xa4\xc3\xa4 mahdollisena sit\xc3\xa4kin, ett\xc3\xa4 l\xc3\xa4ht\xc3\xb6kohtana voisi olla suomalainen sana ahvena (\xe2\x80\x99ahven\xe2\x80\x99), josta kielen \xc3\xa4\xc3\xa4nnekehityksen s\xc3\xa4\xc3\xa4nt\xc3\xb6jen mukaan on voinut kehitty\xc3\xa4 maakunnan nimen alkuosa \xc3\xa5.\n_START_SECTION_\nMaantiede\n_START_PARAGRAPH_\nAhvenanmaa sijaitsee Saaristomeren lounaisosassa Ahvenanmeren it\xc3\xa4puolella ja Selk\xc3\xa4meren etel\xc3\xa4puolella. Ahvenanmaan it\xc3\xa4puolella on Turun saaristo Varsinais-Suomessa, jonka suuntaan rajana on Kihti. Maakunnan p\xc3\xa4\xc3\xa4saaren Manner-Ahvenanmaan keskell\xc3\xa4 on Lumparnin merenselk\xc3\xa4 ja V\xc3\xa5rd\xc3\xb6n ja Kumlingen v\xc3\xa4lill\xc3\xa4 Teili-niminen merenselk\xc3\xa4. Manner-Ahvenanmaalta on Ruotsin mantereelle 40 kilometri\xc3\xa4 ja Suomen mantereelle 100 kilometri\xc3\xa4. Ahvenanmaahan kuuluvalla M\xc3\xa4rketin luodolla on Suomen l\xc3\xa4ntisin kohta._NEWLINE_Ahvenanmaan saaristoon lasketaan kuuluvan 6\xc2\xa0757 v\xc3\xa4hint\xc3\xa4\xc3\xa4n 0,25 hehtaarin kokoista saarta ja luotoa, joista 60 on asuttuja. Maakunnan suurimmaksi j\xc3\xa4rveksi lasketaan joko Finstr\xc3\xb6min ja Saltvikin kunnissa sijaitseva Vand\xc3\xb6fj\xc3\xa4rden (5\xc2\xa0km\xc2\xb2) tai, jos se lasketaan merenlahdeksi, kanavan yhdist\xc3\xa4m\xc3\xa4t \xc3\x96stra och V\xc3\xa4stra Kyrksundet Sundin kunnassa. Niiden pinta-ala on noin kolme neli\xc3\xb6kilometri\xc3\xa4._NEWLINE_Manner-Ahvenanmaa on pohjoisesta etel\xc3\xa4\xc3\xa4n 50 kilometri\xc3\xa4 pitk\xc3\xa4 ja id\xc3\xa4st\xc3\xa4 l\xc3\xa4nteen 45 kilometri\xc3\xa4 leve\xc3\xa4. Saaren pinta-ala on 689 neli\xc3\xb6kilometri\xc3\xa4. Siihen ovat siltayhteydess\xc3\xa4 kapean Marsundin erottama Ecker\xc3\xb6 ja Lemstr\xc3\xb6min kanavan mantereesta erottama Lemland, josta on edelleen siltayhteys Lumparlandiin. Muita huomattavia saaria ovat V\xc3\xa5rd\xc3\xb6, F\xc3\xb6gl\xc3\xb6, Sottunga, Kumlinge, K\xc3\xb6kar ja Br\xc3\xa4nd\xc3\xb6. Ahvenanmaan korkein huippu on Orrdalsklint (132 metri\xc3\xa4) Saltvikin kunnassa Manner-Ahvenanmaalla.\n_START_SECTION_\nKallioper\xc3\xa4\n_START_PARAGRAPH_\nAhvenanmaan peruskallio on enimm\xc3\xa4kseen karkearakeista punertavaa graniittilajia, ahvenanrapakive\xc3\xa4. Ahvenanmaan rapakivigraniitti on yksi Suomen laajimmista rapakivi-intruusioista. Lumparnin sel\xc3\xa4lt\xc3\xa4 on tavattu ordovikikauden kalkkikivi\xc3\xa4. Ahvenanmaalta on l\xc3\xb6ytynyt ordovikikauden fossiileita, kuten trilobiitteja ajalta, jolloin nykyisen Ahvenanmaan sis\xc3\xa4lt\xc3\xa4nyt manner oli l\xc3\xa4hell\xc3\xa4 p\xc3\xa4iv\xc3\xa4ntasaajaa._NEWLINE_Viime j\xc3\xa4\xc3\xa4kauden j\xc3\xa4ljet n\xc3\xa4kyv\xc3\xa4t Ahvenanmaan kallioissa. Saarten j\xc3\xa4\xc3\xa4tik\xc3\xb6n tulosuunnan puoleiset sivut ovat hioutuneet viistoiksi silokallioiksi, kun taas saarten vastakkaisella sivulla on jyrkemm\xc3\xa4t sein\xc3\xa4m\xc3\xa4t. Kivikkoisia pirunpeltoja on vanhoilla Yoldiameren ja Ancylusj\xc3\xa4rven rannoilla.\n_START_SECTION_\nEl\xc3\xa4v\xc3\xa4 luonto\n_START_PARAGRAPH_\nAhvenanmaa on yksi Suomen luonnontieteellisist\xc3\xa4 maakunnista. Se kuuluu hemiboreaaliseen kasvillisuusvy\xc3\xb6hykkeeseen. Lehdot ja lehtoniityt ovat tyypillisi\xc3\xa4, mutta my\xc3\xb6s havumetsi\xc3\xa4 on runsaasti. Kasvillisuus on yleens\xc3\xa4 rehev\xc3\xa4\xc3\xa4. Kasvisto on runsaslajinen, siemenkasveja on noin 750 lajia; niist\xc3\xa4 mainittakoon harvinainen, Suomessa vain Ahvenanmaalla kasvava euroopanmarjakuusi ja rantamaisemiin leimaa antava tyrni._NEWLINE_Jalot lehtipuut kasvavat yleisemp\xc3\xa4n\xc3\xa4 Ahvenanmaalla kuin etel\xc3\xa4isess\xc3\xa4 Manner-Suomessa, esimerkiksi Etel\xc3\xa4-Suomessa harvinaisiksi tai harvalukuisiksi luokitellut puulajit, kuten vuorijalava ja saarni, ovat Ahvenanmaalla yleisi\xc3\xa4. Ahvenanmaan rantaniityill\xc3\xa4 lajirunsaus on suurempi kuin miss\xc3\xa4\xc3\xa4n Suomessa._NEWLINE_Ahvenanmaalla on omat ymp\xc3\xa4rist\xc3\xb6s\xc3\xa4\xc3\xa4nn\xc3\xb6ksens\xc3\xa4, joihin sis\xc3\xa4ltyy erityisi\xc3\xa4 rauhoitusm\xc3\xa4\xc3\xa4r\xc3\xa4yksi\xc3\xa4. Riistalajeja lukuun ottamatta nis\xc3\xa4kk\xc3\xa4\xc3\xa4t (esimerkiksi saukko ja it\xc3\xa4merennorppa) ja linnut ovat rauhoitettuja. Lis\xc3\xa4ksi maakunnan hallituksen p\xc3\xa4\xc3\xa4t\xc3\xb6ksell\xc3\xa4 on rauhoitettu nelj\xc3\xa4 matelijaa, viisi sammakkoel\xc3\xa4int\xc3\xa4, yksi nilvi\xc3\xa4inen (ahmattikotilo), 15 perhoslajia, yksi kovakuoriainen (isolampisukeltaja) ja kaksi korentoa. Lajien suojelusta vastaa Ahvenanmaan maakunnan hallitus. Noin 50 kasvia on rauhoitettu, niiden joukossa ovat useimmat k\xc3\xa4mmekk\xc3\xa4lajit. Ahvenanmaalla on kaikkiaan 44 luonnonsuojelualuetta ja noin 30 luontopolkua._NEWLINE_Hirvi\xc3\xa4 kaadetaan nykyisin vuosittain 150\xe2\x80\x93200 ja mets\xc3\xa4kauriita 2000\xe2\x80\x933000. Harmaahylkeit\xc3\xa4 on mets\xc3\xa4stetty vuosittain noin sata._NEWLINE_Kangask\xc3\xa4\xc3\xa4rmett\xc3\xa4 tavataan Ahvenanmaalla, muttei Manner-Suomessa.\n_START_SECTION_\nEsihistoria\n_START_PARAGRAPH_\nAhvenanmaan korkeimmat kohdat, Saltvikiss\xc3\xa4 sijaitsevat Orrdalsklint ja L\xc3\xa5ngbergen, alkoivat kohota merest\xc3\xa4 noin 10\xc2\xa0000 vuotta sitten. Syntynyt saaristo sai ensimm\xc3\xa4iset asukkaansa kivikaudella Suomesta. Saarten vanhimmat arkeologiset l\xc3\xb6yd\xc3\xb6t edustavat id\xc3\xa4st\xc3\xa4 levinnytt\xc3\xa4 kampakeraamista kulttuuria noin ajalta 4000 eaa. Noin 2500 eaa. Ahvenanmaalle saapui kuoppakeraamisen kulttuurin edustajia Ruotsin puolelta. K\xc3\xb6karista on l\xc3\xb6ytynyt hylkeenpyyt\xc3\xa4jien asuinpaikka pronssikaudelta._NEWLINE_Rautakaudella, varsinkin merovingi- ja viikinkiajoilla, arkeologiset aineistot ovat Ahvenanmaalla runsaat. Viikinkiaikaisia kalmistoja on 380, useimmat niist\xc3\xa4 p\xc3\xa4\xc3\xa4saarella. Kulttuuriyhteyksi\xc3\xa4 oli sek\xc3\xa4 Ruotsin ett\xc3\xa4 Manner-Suomen suuntaan. Kaukaisemmista kauppayhteyksist\xc3\xa4 kertovat saarilta on l\xc3\xb6ytyneet arabialaiset kolikot._NEWLINE_900-luvun lopussa Ahvenanmaa autioitui, mihin on arveltu syyksi viikinkiajan rauhattomia oloja. Paikannimitutkimuksen perusteella on p\xc3\xa4\xc3\xa4telty, ett\xc3\xa4 Varsinais-Suomesta ja lounaisesta saaristosta olisi muuttanut suomenkielist\xc3\xa4 v\xc3\xa4est\xc3\xb6\xc3\xa4 Ahvenanmaalle p\xc3\xa4\xc3\xa4asiassa 1100-luvulla. Samanaikaisesti tai hiukan my\xc3\xb6hemmin muuttajia olisi tullut my\xc3\xb6s Ruotsista. Maakunnan suomalaisv\xc3\xa4est\xc3\xb6 sulautui ruotsalaisiin, koska ruotsinkielinen asutus oli suomenkielist\xc3\xa4 vahvempaa. Saltvikissa sijaitsee Borgbergetin linnavuori. Ruotsalaiset rakensivat alueelle puolestaan 1300-luvun lopulla Kastelholman linnan, joka oli Kastelholman linnal\xc3\xa4\xc3\xa4nin keskus. _NEWLINE_Suomalaisen asutuksen historia n\xc3\xa4kyy saariryhm\xc3\xa4n paikannimiss\xc3\xa4 (Luettelo Ahvenanmaan suomalaisper\xc3\xa4isist\xc3\xa4 paikannimist\xc3\xa4 ja sovinnaisnimist\xc3\xa4).\n_START_SECTION_\nItsehallinnon aika\n_START_PARAGRAPH_\nAhvenanmaan maakuntap\xc3\xa4iv\xc3\xa4t kokoontui ensimm\xc3\xa4iseen t\xc3\xa4ysistuntoonsa 9. kes\xc3\xa4kuuta 1922. P\xc3\xa4iv\xc3\xa4\xc3\xa4 juhlitaan nyky\xc3\xa4\xc3\xa4n Ahvenanmaan itsehallintop\xc3\xa4iv\xc3\xa4n\xc3\xa4._NEWLINE_Jatkosodan alkaessa 22. kes\xc3\xa4kuuta 1941 Operaatio Kilpapurjehduksessa Suomi l\xc3\xa4hetti Ahvenanmaalle sota-aluksia ja joukkoja pyrkien siten est\xc3\xa4m\xc3\xa4\xc3\xa4n Neuvostoliiton maihinnousun._NEWLINE_Oman lipun Ahvenanmaa sai vuonna 1954. Ahvenanmaan postilaitos on julkaissut vuodesta 1984 Ahvenanmaan omia postimerkkej\xc3\xa4. Vuonna 1993 Ahvenanmaan postista tuli oma postilaitoksensa, joka on Pohjoismaiden pienin._NEWLINE_Ahvenanmaa liittyi Pohjoismaiden neuvoston j\xc3\xa4seneksi vuonna 1970. Maakunnalla on neuvostossa kaksi maakuntap\xc3\xa4ivien valitsemaa edustajaa, jotka muodostavat yhdess\xc3\xa4 maakunnan hallituksen valitsemien edustajien kanssa Ahvenanmaan valtuuskunnan Pohjoismaiden neuvostossa._NEWLINE_Ahvenanmaalla j\xc3\xa4rjestettiin liittymisest\xc3\xa4 EU:hun oma erillinen kansan\xc3\xa4\xc3\xa4nestys. Sill\xc3\xa4 on veropoikkeus, joka koskee arvonlis\xc3\xa4veroa ja valmisteveroja ja mahdollistaa verovapaan myynnin lauttaliikenteess\xc3\xa4 Suomen ja Ahvenanmaan v\xc3\xa4lill\xc3\xa4._NEWLINE_Ahvenanmaan oma ensimm\xc3\xa4isen tason Internet-verkkotunnusten p\xc3\xa4\xc3\xa4te .ax otettiin k\xc3\xa4ytt\xc3\xb6\xc3\xb6n vuonna 2006._NEWLINE_Matti Vanhasen II hallitusta muodostettaessa vuonna 2007 Ahvenanmaan oma edustaja oli ensi kertaa mukana muotoilemassa hallitusohjelmaa saarimaakuntaa koskevissa asioissa. Samassa hallituksessa istui Astrid Thors, Suomen historian ensimm\xc3\xa4inen \xe2\x80\x9dAhvenanmaa-ministeri\xe2\x80\x9d eli ministeri oikeusministeri\xc3\xb6ss\xc3\xa4, jonka toimialana olivat Ahvenanmaan asiat.\n_START_SECTION_\nEdustus Suomen eduskunnassa\n_START_PARAGRAPH_\nAhvenanmaalta valitaan Suomen eduskuntaan aina yksi edustaja riippumatta alueen asukasluvusta. Ahvenanmaan vaalipiiri on yksi eduskuntavaalien vaalipiireist\xc3\xa4. Ahvenanmaalta valittu edustaja (vaalikaudella 2015\xe2\x80\x932019 Mats L\xc3\xb6fstr\xc3\xb6m) kuuluu perinteisesti ruotsalaiseen eduskuntaryhm\xc3\xa4\xc3\xa4n. Kun RKP j\xc3\xa4i oppositioon, L\xc3\xb6fstr\xc3\xb6mille ehdotettiin siirtymist\xc3\xa4 Keskustan riveihin. H\xc3\xa4n ei kuitenkaan siirtynyt._NEWLINE_Ahvenanmaalla toimivat eri puolueet kuin Manner-Suomessa. Ne toimivat eduskuntavaaleissa, maakuntap\xc3\xa4ivien vaaleissa ja kunnallisvaaleissa. Presidentinvaaleissa ja europarlamenttivaaleissa ahvenanmaalaiset \xc3\xa4\xc3\xa4nest\xc3\xa4v\xc3\xa4t samoja ehdokkaita kuin mannersuomalaisetkin.\n_START_SECTION_\nEuroopan unioni ja Ahvenanmaan maakunta\n_START_PARAGRAPH_\nSuomen liittyess\xc3\xa4 Euroopan unioniin sovittiin erikseen Ahvenanmaan itsehallinnon ja EU-j\xc3\xa4senyyden yhteensovittamisesta, mink\xc3\xa4 lis\xc3\xa4ksi ahvenanmaalaiset saivat itse p\xc3\xa4\xc3\xa4tt\xc3\xa4\xc3\xa4 omasta j\xc3\xa4senyydest\xc3\xa4\xc3\xa4n. Vaihtoehtona oli my\xc3\xb6s Ahvenanmaan j\xc3\xa4\xc3\xa4minen unionin ulkopuolelle Tanskalle kuuluvien Gr\xc3\xb6nlannin ja F\xc3\xa4rsaarten tavoin. Suomen liittymissopimukseen liitettiin niin sanottu Ahvenanmaan p\xc3\xb6yt\xc3\xa4kirja, johon ahvenanmaalaiset saivat menestyksekk\xc3\xa4\xc3\xa4sti l\xc3\xa4hes kaikki erityisvaatimuksensa, joskaan eiv\xc3\xa4t toivomaansa omaa edustajaa Euroopan parlamenttiin. Ahvenanmaa oli mukana Suomen EU-kansan\xc3\xa4\xc3\xa4nestyksess\xc3\xa4 16. lokakuuta 1994, mutta piti my\xc3\xb6s oman erillisen kansan\xc3\xa4\xc3\xa4nestyksens\xc3\xa4 20. marraskuuta. Valtakunnallisessa \xc3\xa4\xc3\xa4nestyksess\xc3\xa4 EU-j\xc3\xa4senyytt\xc3\xa4 kannatti vain 51,9 prosenttia ahvenanmaalaisista, mutta omassa \xc3\xa4\xc3\xa4nestyksess\xc3\xa4 kuukautta my\xc3\xb6hemmin per\xc3\xa4ti 73,6 prosenttia. Maakuntap\xc3\xa4iv\xc3\xa4t hyv\xc3\xa4ksyi EU-j\xc3\xa4senyyden 2. joulukuuta \xc3\xa4\xc3\xa4nin 26\xe2\x80\x934._NEWLINE_EU-j\xc3\xa4senyyden my\xc3\xb6t\xc3\xa4 Ahvenanmaan itsehallinto vahvistui. Ahvenanmaa on osana Suomea EU:n j\xc3\xa4sen, mutta se ei kuulu EU:n veroliittoon. T\xc3\xa4m\xc3\xa4 mahdollistaa verottoman myynnin laivaliikenteess\xc3\xa4 Ahvenanmaan ja EU:n v\xc3\xa4lill\xc3\xa4. Tavaran l\xc3\xa4hett\xc3\xa4minen verorajan yli Manner-Suomeen tai muualle EU:hun katsotaan maahantuonniksi. T\xc3\xa4ll\xc3\xb6in alle 22 euron arvoiset postil\xc3\xa4hetykset (pl. alkoholi, tupakka ja kosmetiikka) voidaan myyd\xc3\xa4 Suomeen ilman arvonlis\xc3\xa4veroa. Ahvenanmaa on t\xc3\xa4ten niin kutsuttu veroparatiisi._NEWLINE_Euroopan unionin asioissa maakunnalle on varattu mahdollisuus tuoda omat n\xc3\xa4kemyksens\xc3\xa4 esille lains\xc3\xa4\xc3\xa4d\xc3\xa4nn\xc3\xb6n valmisteluvaiheessa. maakunnan hallituksen puheenjohtajalla on oikeus tulla kuulluksi EU-ministerivaliokunnassa silloin, kun asia kuuluu Ahvenanmaan maakunnan toimivaltaan tai on muutoin maakunnalle erityisen t\xc3\xa4rke\xc3\xa4. Ahvenanmaalla on my\xc3\xb6s oma erityisasiantuntijansa Suomen pysyv\xc3\xa4ss\xc3\xa4 EU-edustustossa Brysseliss\xc3\xa4._NEWLINE_Euroopan unionin asioissa maakunnalle on varattu mahdollisuus tuoda omat n\xc3\xa4kemyksens\xc3\xa4 esille lains\xc3\xa4\xc3\xa4d\xc3\xa4nn\xc3\xb6n valmisteluvaiheessa. Mik\xc3\xa4li maakunta j\xc3\xa4tt\xc3\xa4\xc3\xa4 panematta t\xc3\xa4yt\xc3\xa4nt\xc3\xb6\xc3\xb6n jonkin unionin s\xc3\xa4\xc3\xa4d\xc3\xb6ksen joka kuuluu sen toimivaltaan, ja Suomi tuomitaan t\xc3\xa4st\xc3\xa4 laiminly\xc3\xb6nnist\xc3\xa4 rahalliseen seuraamukseen, maakunta vastaa sakosta t\xc3\xa4ysim\xc3\xa4\xc3\xa4r\xc3\xa4isesti.\n_START_SECTION_\nMallia maailmalle\n_START_PARAGRAPH_\nAhvenanmaan malli her\xc3\xa4tt\xc3\xa4\xc3\xa4 jonkin verran kiinnostusta maailmalla. Maakuntaan saapuu usein tutkijoita, toimittajia ja poliitikkoja tutustumaan itsehallintoj\xc3\xa4rjestelm\xc3\xa4\xc3\xa4n, joka on kansainv\xc3\xa4lisesti katsoen varsin ep\xc3\xa4tavallinen. Vaikka Euroopassa on runsaasti itsehallintoalueita, vain Ahvenanmaa on m\xc3\xa4\xc3\xa4r\xc3\xa4tty kansainv\xc3\xa4lisell\xc3\xa4 sopimuksella sek\xc3\xa4 itsehallinnolliseksi ett\xc3\xa4 demilitarisoiduksi alueeksi. Esimerkiksi Serbia on ehdottanut Kosovon kysymyksen ratkaisuksi sille annettavan Ahvenanmaan kaltaisen aseman itsen\xc3\xa4istymisvaatimuksien sijaan.\n_START_SECTION_\nDemilitarisointi\n_START_PARAGRAPH_\nAhvenanmaa on ollut demilitarisoitu Krimin sodan p\xc3\xa4\xc3\xa4ttymisest\xc3\xa4 vuonna 1856 l\xc3\xa4htien. T\xc3\xa4m\xc3\xa4n j\xc3\xa4lkeen siell\xc3\xa4 on oleskellut sotajoukkoja ainoastaan maailmansotien aikana._NEWLINE_Ahvenanmaan demilitarisaatiosta on sovittu Suomen, Saksan, Tanskan, Ruotsin, Britannian, Ranskan, Italian, Latvian ja Puolan kesken vuoden 1922 sopimuksella Ahvenanmaan saarten linnoittamattomuudesta (SopS 1/1922). Lis\xc3\xa4ksi Ahvenanmaan saarten demilitarisaatiosta on erikseen sovittu vuonna 1940 Suomen ja Neuvostoliiton v\xc3\xa4lill\xc3\xa4 (SopS 24/1940). Molemmat sopimukset kielt\xc3\xa4v\xc3\xa4t Suomea rakentamasta alueelle mit\xc3\xa4\xc3\xa4n kiinteit\xc3\xa4 puolustuslaitteita, sotilaslentokentti\xc3\xa4 tai muita sotilaallisiin tarkoituksiin suunniteltuja laitteita._NEWLINE_Sotatilanteessa Suomella on vuoden 1922 sopimuksen mukaan oikeus miinoittaa Ahvenanmaan vesi\xc3\xa4 ja sijoittaa alueelle sen puolueettomuutta uhkaavan hy\xc3\xb6kk\xc3\xa4yksen torjumiseksi tarpeellisia joukkoja. Sopimuksen perusperiaatteena on kuitenkin, ett\xc3\xa4 allekirjoittajavallat j\xc3\xa4tt\xc3\xa4isiv\xc3\xa4t sotatilanteessakin Ahvenanmaan sotatoimien ulkopuolelle._NEWLINE_Ne ahvenanmaalaiset, joilla on kotiseutuoikeus, ovat nykyisin k\xc3\xa4yt\xc3\xa4nn\xc3\xb6ss\xc3\xa4 vapautettuja asevelvollisuuden suorittamisesta. Ase\xc2\xadpalveluksen sijasta heid\xc3\xa4t voitaisiin Ahvenan\xc2\xadmaan itse\xc2\xadhallinto\xc2\xadlain mukaan velvoittaa palvelemaan luotsi- ja majakkalaitoksessa tai muualla siviili\xc2\xadhallinnossa, mutta niin kauan kuin asiasta ei ole erikseen s\xc3\xa4\xc3\xa4detty lakia, he ovat vapautettuja ase\xc2\xadvelvollisuudesta. Vapautus ei koske niit\xc3\xa4, jotka 12 vuotta t\xc3\xa4ytetty\xc3\xa4\xc3\xa4n ovat muuttanut maakuntaan. Jotkut ahvenan\xc2\xadmaalaiset nuoret kuitenkin suorittavat varusmiespalveluksen vapaaehtoisina l\xc3\xa4hinn\xc3\xa4 Uudenmaan prikaatissa. Toisen maailmansodan aikana ty\xc3\xb6ik\xc3\xa4iset ahvenanmaalaiset olivat ty\xc3\xb6velvollisina merimiehin\xc3\xa4 korvauksena siit\xc3\xa4, etteiv\xc3\xa4t joutuneet sotaan.\n_START_SECTION_\nKotiseutuoikeus\n_START_PARAGRAPH_\nAhvenanmaalla on voimassa kotiseutuoikeusj\xc3\xa4rjestelm\xc3\xa4 (hembygdsr\xc3\xa4tt). Henkil\xc3\xb6ll\xc3\xa4 tulee olla kotiseutuoikeus, ennen kuin h\xc3\xa4nen on mahdollista omistaa kiinte\xc3\xa4\xc3\xa4 omaisuutta saarella, \xc3\xa4\xc3\xa4nest\xc3\xa4\xc3\xa4 maakuntap\xc3\xa4iv\xc3\xa4vaaleissa tai harjoittaa elinkeinoa. Kotiseutuoikeuden saa automaattisesti, jos se on jommallakummalla vanhemmista. Kotiseutuoikeutta voi hakea ruotsin kielen taitoinen Suomen kansalainen, joka on asunut maakunnassa v\xc3\xa4hint\xc3\xa4\xc3\xa4n viisi vuotta. Suomen kansalaisella on oikeus itsehallintolain mukaan k\xc3\xa4ytt\xc3\xa4\xc3\xa4 Ahvenanmaalla suomea tuomioistuimissa ja ollessa tekemisiss\xc3\xa4 valtion viranomaisten kanssa. Tarvittaessa k\xc3\xa4ytet\xc3\xa4\xc3\xa4n tulkkia.\n_START_SECTION_\nAhvenanmaan itsen\xc3\xa4isyyskysymys\n_START_PARAGRAPH_\nAhvenanmaan itsen\xc3\xa4isyytt\xc3\xa4 ajaa maakunnan sis\xc3\xa4ll\xc3\xa4 toimiva Ahvenanmaan tulevaisuus -puolue. Sen kannatus on kymmenen prosentin luokkaa.\n_START_SECTION_\n\xc3\x84idinkieli, syntym\xc3\xa4paikka ja kansalaisuus\n_START_PARAGRAPH_\nVuonna 2014 Ahvenanmaan 28 916 asukkaasta ruotsia puhui \xc3\xa4idinkielen\xc3\xa4\xc3\xa4n 25 531 henke\xc3\xa4 (88,3\xc2\xa0%), suomea 1 399 henke\xc3\xa4 (4,8\xc2\xa0%) ja vieraskielisi\xc3\xa4 oli 1 986 henke\xc3\xa4 (6,9\xc2\xa0%). Suomen j\xc3\xa4lkeen suurimmat v\xc3\xa4hemmist\xc3\xb6kielet ovat latvia ja romania (noin 300 puhujaa), viro (noin 200) ja ven\xc3\xa4j\xc3\xa4, thai, englanti ja saksa (kullakin noin sata puhujaa). Vuonna 1990 Ahvenanmaalla oli 24\xc2\xa0604 asukasta, joista ruotsia puhui 23\xc2\xa0243 (94,5\xc2\xa0%), suomea 1\xc2\xa0128 (4,6\xc2\xa0%) ja muita kieli\xc3\xa4 233 henke\xc3\xa4 (0,9\xc2\xa0%). Vuodesta 1990 vuoteen 2014 kaikkien kolmen ryhm\xc3\xa4n koko on kasvanut ja ruotsinkielisten suhteellinen osuus v\xc3\xa4est\xc3\xb6st\xc3\xa4 hiukan pienentynyt._NEWLINE_Ahvenanmaan v\xc3\xa4est\xc3\xb6st\xc3\xa4 10\xc2\xa0619 asuu syntym\xc3\xa4kunnassaan, 8\xc2\xa0195 on syntynyt jossain toisessa Ahvenanmaan kunnassa, muualla Suomessa syntyneit\xc3\xa4 on 5\xc2\xa0598, Ruotsissa syntyneit\xc3\xa4 2\xc2\xa0359 ja muissa maissa syntyneit\xc3\xa4 2\xc2\xa0145 henke\xc3\xa4 /tiedot vuodelta 2014). Muut maat, joissa syntyneit\xc3\xa4 Ahvenanmaalla asuu v\xc3\xa4hint\xc3\xa4\xc3\xa4n sata henke\xc3\xa4 olivat Latvia, Romania, Viro, Thaimaa ja Iran. Ahvenanmaalaisista 26\xc2\xa0079 oli Suomen ja 1\xc2\xa0257 Ruotsin kansalaisia. Yli sadan hengen suuruisia ulkomaiden kansalaisten ryhmi\xc3\xa4 olivat Liettuan, Romanian, Viron ja Thaimaan kansalaiset.\n_START_SECTION_\nUskonto\n_START_PARAGRAPH_\nVuonna 2018 kuului 73,1 prosenttia ahvenanmaalaisista Suomen evankelis-luterilaiseen kirkkoon. Muihin uskontokuntiin kuului 1,3 prosenttia ja uskontokuntiin kuulumattomia oli 25,7 prosenttia. Kirkkoon kuuluvien osuus on ollut jatkuvassa laskussa; vuonna 1990 kirkkoon kuului 94,9 prosenttia ahvenanmaalaisista, vuonna 2000 luku oli 92,8 prosenttia ja vuonna 2010 en\xc3\xa4\xc3\xa4 83,3 prosenttia._NEWLINE_Ahvenanmaan evankelisluterilaiset seurakunnat ovat ruotsinkielisi\xc3\xa4 ja kuuluvat siksi Porvoon hiippakuntaan. Seurakuntia on kaikkiaan kymmenen, joista puolet ovat yhden kunnan omia ja puolet useamman kunnan yhteisi\xc3\xa4: Br\xc3\xa4nd\xc3\xb6-Kumlinge, Ecker\xc3\xb6, Finstr\xc3\xb6m-Geta, Hammarland, Jomala, Lemland-Lumparland, Maarianhamina, Saltvik, Sund-V\xc3\xa5rd\xc3\xb6 sek\xc3\xa4 F\xc3\xb6gl\xc3\xb6ss\xc3\xa4, K\xc3\xb6karissa ja Sottungassa toimiva Ahvenanmaan etel\xc3\xa4inen saaristoseurakunta. Kappeliseurakuntia ovat lis\xc3\xa4ksi F\xc3\xb6gl\xc3\xb6, Geta, K\xc3\xb6kar, Sottunga ja V\xc3\xa5rd\xc3\xb6. Seurakunnat muodostavat Ahvenanmaan rovastikunnan. L\xc3\xa4\xc3\xa4ninrovastina toimii Ecker\xc3\xb6n kirkkoherra M\xc3\xa5rten Andersson._NEWLINE_Luterilaisen kirkon sis\xc3\xa4isist\xc3\xa4 her\xc3\xa4tysliikkeist\xc3\xa4 Ahvenanmaalla toimii ainakin evankelisen her\xc3\xa4tysliikkeen ruotsinkielinen j\xc3\xa4rjest\xc3\xb6 Svenska Lutherska Evangelif\xc3\xb6reningen eli SLEF. J\xc3\xa4rjest\xc3\xb6ll\xc3\xa4 on kokoontumistilat Maarianhaminassa sek\xc3\xa4 rukoushuone V\xc3\xa5rd\xc3\xb6ss\xc3\xa4. My\xc3\xb6s vanhoillislestadiolaisten Turun rauhanyhdistys j\xc3\xa4rjest\xc3\xa4\xc3\xa4 Ahvenanmaalla v\xc3\xa4lill\xc3\xa4 seuroja._NEWLINE_Ahvenanmaan ortodoksit kuuluvat Turun ortodoksiseen seurakuntaan, joka on osa Helsingin hiippakuntaa._NEWLINE_Ahvenanmaan katoliset kuuluvat Pyh\xc3\xa4n Birgitan ja autuaan Hemmingin seurakuntaan Turussa. Seurakunta j\xc3\xa4rjest\xc3\xa4\xc3\xa4 messuja Maarianhaminassa._NEWLINE_Helluntaiher\xc3\xa4tyst\xc3\xa4 maakunnassa edustaa Pingstkyrkan p\xc3\xa5 \xc3\x85land, jolla oli vuonna 2007 noin 100 j\xc3\xa4sent\xc3\xa4. Seurakunta toimii Maarianhaminasta k\xc3\xa4sin._NEWLINE_Missionskyrkan i Finlandilla on my\xc3\xb6s seurakuntansa maakunnassa, nimelt\xc3\xa4\xc3\xa4n Missionskyrkan p\xc3\xa5 \xc3\x85land, jonka keskuspaikka on Maarianhamina. Seurakunta on perustettu jo vuonna 1882._NEWLINE_Maarianhaminassa toimii my\xc3\xb6s F\xc3\xb6rsamlingen Ordet, joka on taustaltaan osa tunnustuskuntiin sitoutumatonta uuskarismaattisuutta ja on perustettu vuonna 2001._NEWLINE_Muista uskonnoista islamia edustaa vuonna 2005 perustettu \xc3\x85lands Muslimska F\xc3\xb6rening rf.\n_START_SECTION_\nTalous\n_START_PARAGRAPH_\nAhvenanmaan elintaso kuuluu Suomen alueista korkeimpiin. Vuonna 2011 markkinahintainen bruttokansantuote henke\xc3\xa4 kohti oli siell\xc3\xa4 Suomen tilastoalueista toiseksi suurin Uudenmaan j\xc3\xa4lkeen._NEWLINE_Viel\xc3\xa4 vuonna 1950 yli puolet ty\xc3\xb6skenteli maataloudessa, mutta 2000-luvulla sen osuus ty\xc3\xb6llisist\xc3\xa4 laski noin 4 prosenttiin. Vuonna 2011 Ahvenanmaan ty\xc3\xb6llist\xc3\xa4ji\xc3\xa4 olivat yhteiskuntapalvelut 40\xc2\xa0%, kauppa ja liikenne 30\xc2\xa0%, rahoitus 10\xc2\xa0%, teollisuus 8\xc2\xa0%, rakentaminen 7\xc2\xa0%, maatalous 4\xc2\xa0% ja muut 1\xc2\xa0%. Ty\xc3\xb6tt\xc3\xb6mi\xc3\xa4 oli 3,1\xc2\xa0%. Vieraskielisten on Ahvenanmaalla ollut helpompi l\xc3\xb6yt\xc3\xa4\xc3\xa4 t\xc3\xb6it\xc3\xa4 kuin muualla Suomessa._NEWLINE_Saarimaakunnan t\xc3\xa4rkein elinkeino on merenkulku, joka vuonna 2003 toi 36 prosenttia sen bruttokansantuotteesta. Maarianhaminassa pit\xc3\xa4v\xc3\xa4t p\xc3\xa4\xc3\xa4konttoriaan Viking Line, Ecker\xc3\xb6-konserni, Lillgaard ja Godby Shipping. Ahvenanmaalaisten omistama kauppalaivasto ylitti miljoona bruttotonnia vuonna 2015. Vuosina 2000\xe2\x80\x932015 Ahvenanmaan lipun alla purjehtivien alusten osuus pieneni viidenneksell\xc3\xa4, kun taas ulkomaille liputettujen alusten tonnim\xc3\xa4\xc3\xa4r\xc3\xa4 kasvoi 63 prosenttia. Merenkulun parissa ahvenanmaalaisissa yrityksiss\xc3\xa4 ty\xc3\xb6skenteli 6,6 prosenttia ty\xc3\xb6voimasta vuonna 2013._NEWLINE_Vuoden 2014 lopussa Ahvenanmaalla oli noin 2\xc2\xa0500 yrityst\xc3\xa4. Niist\xc3\xa4 nelj\xc3\xa4nnes toimi kaupan ja matkailun alalla, viidennes rahoitus- ja viidennes rakennusalalla. Teollisuus on j\xc3\xa4\xc3\xa4nyt saarimaakunnassa melko pienimuotoiseksi: suurin teollisuusyritys Chips Group (nykyisin osa Orkla Confectionery & Snacks -konsernia) jalostaa perunoista l\xc3\xa4hinn\xc3\xa4 snack-tuotteita. Sipsi- ja ranskanperunatehdas on k\xc3\xa4ytt\xc3\xa4nyt Ahvenanmaan koko perunasadon ja lis\xc3\xa4ksi manner-Suomessa tuotettua perunaa, yhteens\xc3\xa4 noin 28 miljoonaa kiloa vuodessa. Se vaikuttaa v\xc3\xa4lillisesti my\xc3\xb6s kuljetus- ja maatalousalan ty\xc3\xb6llisyyteen. Vuonna 2016 Orkla ilmoitti harkitsevansa tehtaan sulkemista._NEWLINE_S-ryhm\xc3\xa4\xc3\xa4n kuuluvista alueosuuskaupoista Varuboden-Osla toimii Uudenmaan lis\xc3\xa4ksi Ahvenanmaalla. \xc3\x85landsbanken on ahvenanmaalainen pankki, jonka p\xc3\xa4\xc3\xa4konttori on Maarianhaminassa. \xc3\x85lands Centralandelslag myy meijerituotteitaan my\xc3\xb6s manner-Suomeen ja Ruotsiin. Osuuskunnan tavaramerkkej\xc3\xa4 ovat \xc3\x85landsmejeriet ja \xc3\x85landsbagarn._NEWLINE_Ahvenanmaalla on k\xc3\xa4ynyt vuosittain noin kaksi miljoonaa matkailijaa, joista yli 80 prosenttia tuli Ruotsista ja muut p\xc3\xa4\xc3\xa4osin Suomesta. Y\xc3\xb6pyji\xc3\xa4 on vuosittain yli 400 000. Vuonna 2013 ruotsalaisia y\xc3\xb6pyji\xc3\xa4 oli hiukan enemm\xc3\xa4n kuin suomalaisia. Maakunnassa on noin 5\xc2\xa0600 kes\xc3\xa4m\xc3\xb6kki\xc3\xa4._NEWLINE_Ahvenanmaalla tuotetaan yli puolet Suomen omenasadosta._NEWLINE_Ahvenanmaan itsehallintolain 49 \xc2\xa7 mukaan jos maakunnassa verovuodelta maksuun pantu tulo- ja varallisuusvero ylitt\xc3\xa4\xc3\xa4 0,5 prosenttia vastaavasta verosta koko maassa, ylimenev\xc3\xa4 osa kuuluu maakunnalle (verohyvitys). Verohyvityksen lis\xc3\xa4ksi valtio maksaa tasoitusmaksun Ahvenanmaan verotuksesta, joka on 0,45 prosenttia valtion kokonaistuloista. Vuonna 2016 verohyvitys oli 7 miljoonaa euroa ja tasoitusmaksu 221 miljoonaa euroa. Vuosina  2000\xe2\x80\x932015 Ahvenanmaan osuus valtion verotuloista suhteessa manner-Suomeen oli 0,57\xe2\x80\x930,65\xc2\xa0%, kun taas osuus valtion menoerist\xc3\xa4 vaihteli 0,71\xe2\x80\x930,90\xc2\xa0% v\xc3\xa4lill\xc3\xa4. Ahvenanmaan maakunta on ilmoittanut halukkuutensa saada itselleen ansiotuloveron veronkanto-oikeuden, mutta valtion kannalta t\xc3\xa4ss\xc3\xa4 on haitallisen verokilpailun ja kiellettyihin valtiontukiin liittyv\xc3\xa4 ongelma.\n_START_SECTION_\nEnergia\n_START_PARAGRAPH_\nAhvenanmaalaisella energiayhti\xc3\xb6 Kraftn\xc3\xa4t \xc3\x85land AB:lla, on v\xc3\xa4liaikainen laillinen monopoli Ahvenanmaan p\xc3\xa4\xc3\xa4s\xc3\xa4hk\xc3\xb6nsiirtoverkkoon, jonka se my\xc3\xb6s omistaa. Kraftn\xc3\xa4t \xc3\x85land hoitaa s\xc3\xa4hk\xc3\xb6verkkoa ja tarjoaa s\xc3\xa4hk\xc3\xb6nsiirtopalveluja Ahvenanmaalla. L\xc3\xa4hinn\xc3\xa4 maakunnan ja kuntien omistamaa vuonna 1997 perustettua Kraftn\xc3\xa4t \xc3\x85landia voidaan pit\xc3\xa4\xc3\xa4 yleishy\xc3\xb6dyllisen\xc3\xa4 yhteis\xc3\xb6n\xc3\xa4, jonka tulot kertyv\xc3\xa4t p\xc3\xa4\xc3\xa4asiassa siirtopalveluista, mutta se saa tuloja my\xc3\xb6s tasepalveluista sek\xc3\xa4 k\xc3\xa4ytt\xc3\xa4m\xc3\xa4tt\xc3\xb6mien p\xc3\xa4\xc3\xa4st\xc3\xb6oikeuksien myynnist\xc3\xa4 ja valokuidun vuokrauksesta. Varavoimana Kraftn\xc3\xa4t \xc3\x85land k\xc3\xa4ytt\xc3\xa4\xc3\xa4 vuonna 2005 k\xc3\xa4ytt\xc3\xb6\xc3\xb6n otettua omistamaansa 20 megawatin kaasuturbiinilaitosta. Lis\xc3\xa4ksi yrityksell\xc3\xa4 on sopimus Mariehamns Energi Ab:n kanssa sen koko varavoimakapasiteetin k\xc3\xa4yt\xc3\xb6st\xc3\xa4, yhteens\xc3\xa4 48 megawattia._NEWLINE_Valtaosa Ahvenanmaan s\xc3\xa4hk\xc3\xb6st\xc3\xa4 tulee Ruotsista Kraftn\xc3\xa4t \xc3\x85landin omistaman vuonna 2000 k\xc3\xa4ytt\xc3\xb6\xc3\xb6n otetun 80 megawatin vaihtos\xc3\xa4hk\xc3\xb6kaapelia pitkin, ja Ahvenanmaa kuuluu Ruotsin s\xc3\xa4hk\xc3\xb6verkkoon. Poikkeustilanteiden varalta Ahvenanmaan ja Manner-Suomen v\xc3\xa4lille rakennettiin uusi Ahvenanmaa\xe2\x80\x93Naantali-merikaapeli, joka valmistui vuonna 2015 ja se kulkee merenpohjassa 160 kilometrin matkan Jomalasta Naantaliin. Ahvenanmaalla on my\xc3\xb6s poikkeustilanteita varten muutamia i\xc3\xa4kk\xc3\xa4it\xc3\xa4 kaasuturbiinilaitoksia. Merikaapeliyhteys on varayhteysk\xc3\xa4yt\xc3\xb6ss\xc3\xa4, mutta se yritet\xc3\xa4\xc3\xa4n saada osittain markkinoiden k\xc3\xa4ytt\xc3\xb6\xc3\xb6n vuonna 2016. Sopimusten mukaan merikaapeliyhteytt\xc3\xa4 ei voi k\xc3\xa4ytt\xc3\xa4\xc3\xa4 tuulivoimaloiden ylij\xc3\xa4\xc3\xa4m\xc3\xa4n myymiseen, vaan ylij\xc3\xa4\xc3\xa4m\xc3\xa4s\xc3\xa4hk\xc3\xb6 myyd\xc3\xa4\xc3\xa4n Ruotsiin._NEWLINE_Vuonna 2015 Ahvenanmaalla k\xc3\xa4ytetyst\xc3\xa4 energiasta noin 20 prosenttia tuotettiin tuulivoimalla. Muutaman vuoden sis\xc3\xa4ll\xc3\xa4 m\xc3\xa4\xc3\xa4r\xc3\xa4n odotetaan kasvavan 70 prosenttiin.\n_START_SECTION_\nTerveydenhuolto\n_START_PARAGRAPH_\nPerusterveydenhoitoa antavat terveyskeskukset, joita on Maarianhaminassa ja Godbyss\xc3\xa4, sek\xc3\xa4 terveysvastaanotot, joita on l\xc3\xa4hes jokaisessa kunnassa. Vastaanotolla annetaan rokotuksia, mitataan verenpainetta, hoidetaan akuutit vaivat ja tarvittaessa tilataan sairaankuljetus jatkohoitoon. Yli 75-vuotiaiden luokse tehd\xc3\xa4\xc3\xa4n kotik\xc3\xa4yntej\xc3\xa4. Erikoissairaanhoitoa saa Maarianhaminassa. Hammashoitoa on tarjolla julkisella puolella alle 28-vuotiaille sek\xc3\xa4 erityisryhmille.\n_START_SECTION_\nOpetus ja tutkimus\n_START_PARAGRAPH_\nVuonna 2010 Ahvenanmaalla toimi 22 peruskoulua. Niist\xc3\xa4 kahdeksan kattoi sek\xc3\xa4 yl\xc3\xa4- ett\xc3\xa4 alakoulun, kaksi oli yl\xc3\xa4kouluja ja 12 alakouluja (luokat 1.\xe2\x80\x936.). Peruskoulun j\xc3\xa4lkeisiin opintoihin voi valita joko \xc3\x85lands Lyceumin perinteisen lukion tai Ahvenanmaan ammattilukion, jossa suoritetaan kaksoistutkintona lukion ja ammattiopintojen aineita. Ahvenanmaan ammattikorkeakoulu antaa opetusta merenkulussa, konetekniikassa, s\xc3\xa4hk\xc3\xb6tekniikassa, IT:ss\xc3\xa4, talous-, hotelli-, ravintola- ja hoitoaloilla._NEWLINE_Suomen kieli on ollut lukiossa pakollinen, mutta peruskoulussa vapaaehtoinen aine, jonka kuitenkin 80 prosenttia oppilaista on valinnut. Vuonna 2006 ehdotettiin pakkosuomen poistamista lukioista._NEWLINE_Ulkomailla opiskeli vuonna 2014 noin 1 400 ahvenanmaalaista, joista Ruotsissa noin 950 ja Suomessa noin 400 henkil\xc3\xb6\xc3\xa4. L\xc3\xa4hes 70 prosenttia heist\xc3\xa4 opiskeli korkeakoulussa tai yliopistossa._NEWLINE_Ahvenanmaalla toimii Ahvenanmaan rauhaninstituutti, joka on sek\xc3\xa4 tutkimuslaitos ett\xc3\xa4 k\xc3\xa4yt\xc3\xa4nn\xc3\xb6n toimista vastaava organisaatio. Se vastaa my\xc3\xb6s rikosoikeudellisesta sovittelusta Ahvenanmaalla.\n_START_SECTION_\nOikeustoimi\n_START_PARAGRAPH_\nAhvenanmaan poliisin toimipaikka on Maarianhaminassa ja sivukanslia sijaitsee Kumlingessa. Maakunnassa toimii Ahvenanmaan k\xc3\xa4r\xc3\xa4j\xc3\xa4oikeus, joka kuuluu Turun hovioikeuden alaisuuteen.\n_START_SECTION_\nKulttuuri\n_START_PARAGRAPH_\nJuhannus on Ahvenanmaalla t\xc3\xa4rke\xc3\xa4 juhla. L\xc3\xa4hes jokaiseen kyl\xc3\xa4\xc3\xa4n pystytet\xc3\xa4\xc3\xa4n juhannussalko. Kullakin kyl\xc3\xa4ll\xc3\xa4 on oma perinteinen salkomallinsa._NEWLINE_Ahvenanmaan perinteisen ruokakulttuurin pohjana on kala, etenkin silakka. Silakkaa kalastettiin syksyisin ja suolattiin talven varalle. Ahvenanmaan maakuntaleip\xc3\xa4 mustaleip\xc3\xa4 sopii hyvin suolakalojen seuraan. Saaristossa kasvatetaan my\xc3\xb6s lampaita. Ahvenanmaan pannukakku sis\xc3\xa4lt\xc3\xa4\xc3\xa4 puuroa ja kardemummaa._NEWLINE_Vuonna 1999 ahvenanmaalaisten identiteetti\xc3\xa4 tutkittiin kyselytutkimuksella. Asteikolla 0-4, vastaajat kokivat olevansa eniten ahvenanmaalaisia (keskim\xc3\xa4\xc3\xa4rin 3,4 pistett\xc3\xa4), sitten pohjoismaalaisia (2,4), suomalaisia (2,1), suomenruotsalaisia (1,7) ja eurooppalaisia (1,5).\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nMaakunnan n\xc3\xa4ht\xc3\xa4vyyksi\xc3\xa4 ovat muun muassa kulttuuritalo Alandica, Ahvenanmaan museo, Ahvenanmaan merenkulkumuseo ja museolaiva Pommern Maarianhaminassa, Ahvenanmaan mets\xc3\xa4stys- ja kalastusmuseo ja Ecker\xc3\xb6n posti- ja tullitalo Ecker\xc3\xb6ss\xc3\xa4, Bomarsundin linnoituksen rauniot, Kastelholman linna ja Jan Karlsg\xc3\xa5rdenin ulkoilmamuseo._NEWLINE_Jomalan kirkko on Suomen vanhin kivinen pit\xc3\xa4j\xc3\xa4nkirkko ja vanhin muurattu kivirakennus. My\xc3\xb6s Ecker\xc3\xb6n, Finstr\xc3\xb6min, F\xc3\xb6gl\xc3\xb6n, Getan, Hammarlandin, Kumlingen, K\xc3\xb6karin, Lemlandin, Saltvikin, Sundin ja V\xc3\xa5rd\xc3\xb6n kirkot ovat keskiaikaisia kivikirkkoja. Lis\xc3\xa4ksi Lemlandissa on Lemb\xc3\xb6ten kappeli, joka on keskiaikaisen kivikirkon raunio. Br\xc3\xa4nd\xc3\xb6n, Lumparlandin ja Sottungan kirkot on rakennettu puusta. Maarianhaminassa sijaitsevat Pyh\xc3\xa4n Yrj\xc3\xb6n kirkko ja 1969 rakennettu Pyh\xc3\xa4n Martin kirkko.\n_START_SECTION_\nMaakuntatunnukset\n_START_PARAGRAPH_\nAhvenanmaalle on muiden Suomen maakuntien tavoin valittu maakuntatunnukset. Maakuntael\xc3\xa4in on mets\xc3\xa4kauris, maakuntaj\xc3\xa4rvin\xc3\xa4 ovat \xc3\x96stra och V\xc3\xa4stra Kyrksundet, maakuntakala on hauki, maakuntakukka kev\xc3\xa4tesikko, maakuntakiveksi on valittu eloper\xc3\xa4inen kalkkikivi ja maakuntalinnuksi merikotka. Maakuntalaulu on Ahvenanmaalaisten laulu. Ahvenanmaan vaakunassa on kuvattu saksanhirvi ja Ahvenanmaan lippu on vuodelta 1954.\n_START_SECTION_\nAhvenanmaa fiktiossa\n_START_PARAGRAPH_\nMaakuntaan sijoittuvia romaaneja ovat Sally Salmisen Katriina ja Anni Blomqvistin viisiosainen romaanisarja Myrskyluoto, josta on tehty TV-sarja Myrskyluodon Maija. Ahvenanmaalle sijoittuu my\xc3\xb6s elokuva Oppipoika.\n_START_SECTION_\nUrheilu\n_START_PARAGRAPH_\nAhvenanmaan palloilup\xc3\xa4\xc3\xa4sarjojen urheiluseuroja ovat jalkapallon Veikkausliigassa pelaava IFK Mariehamn ja naisten jalkapallon liigajoukkue \xc3\x85land United sek\xc3\xa4 IF \xc3\x85land. Saarimaakunnan tunnetuin urheilija on kest\xc3\xa4vyysjuoksija ja Euroopan-mestari Janne Holm\xc3\xa9n. Ahvenanmaalaisista jalkapalloilijoista Suomen maajoukkueessa ovat pelanneet Mikael Granskog, Anders Eriksson, Daniel Sj\xc3\xb6lund ja Annica Sj\xc3\xb6lund._NEWLINE_Alandia Cup on Suomen suurin 11-vuotiaiden jalkapalloturnaus. Se on my\xc3\xb6s Ahvenanmaan suurin urheilutapahtuma, jonne ker\xc3\xa4\xc3\xa4ntyy tuhansia jalkapallojunioreita ja heid\xc3\xa4n vanhempiaan. Island Games on j\xc3\xa4rjestetty Ahvenanmaalla 1991 ja 2009._NEWLINE_Urheiluareenat ovat keskittyneet Maarianhaminaan. Jalkapalloa pelataan Wikl\xc3\xb6f Holding Arenalla. Suurin sis\xc3\xa4halli on Ecker\xc3\xb6-halli ja p\xc3\xa4\xc3\xa4saarella on j\xc3\xa4\xc3\xa4halli Islandia. Jomalassa sijaitsee Maarianhaminan ravirata, jossa pelattavien totopelien j\xc3\xa4rjest\xc3\xa4j\xc3\xa4 on Ruotsin totopeliyhti\xc3\xb6 ATG.'